[{"text_idx": "#000001", "text": "Verda hidrogeno - espero renaskig\u0302as"}, {"text_idx": "#000003", "text": "Dum la lastaj jardekoj la monda temperaturo senc\u0302ese plialtig\u0302as kaj la klimats\u0302ang\u0302ig\u0302oj farig\u0302as pli kaj pli drastaj kaj dang\u0302eraj.\nKvankam multaj homoj ne atentas pri tiu fenomeno, tamen plej multaj sciencistoj estas maltrankvilaj pri la estonteco de la vivo sur nia planedo.\nParton de tiu problemo kau\u0306zas la produktado de energio per bruligo de petrolderivaj\u0302oj kaj karbo, kiuj sendas en la aeron grandan kvanton da karbondioksido."}, {"text_idx": "#000004", "text": "Por solvi tiun problemon, oni jam scias, de longa tempo, ke oni povas uzi hidrogenon.\nHidrogeno estas la plej abunda h\u0302emia elemento en la universo.\nSteloj konsistas el tiu gaso, kiu povas ankau\u0306 ekzisti en likva stato.\nHidrogeno estas potencega brulaj\u0302o, trioble pli forta ol benzino.\nTamen, g\u0302i estas tute pura energifonto, c\u0302ar g\u0302i ne liveras karbondioksidon en la aeron, sed nur akvovaporon.\nOni jam uzis plurfoje hidrogenon kiel brulaj\u0302on, ekzemple por pus\u0302i kosmos\u0302ipojn en la kosmon."}, {"text_idx": "#000005", "text": "Sed ekzistas problemoj ankau\u0306 rilate al hidrogeno.\nUnu el ili, ke g\u0302i estas dang\u0302era, pro sia tre facila ekbrulo.\nStoki kaj transporti g\u0302in postulas specialajn zorgojn.\nAlia baro estas la malfacila produktado, kiu mem postulas grandan kvanton da energio, kaj estas tre multekosta.\nSur la tero, hidrogeno ekzistas nur en kombino kun aliaj elementoj, ekzemple en akvo kaj ligita al karbono (hidrokarbonoj).\nOni devas liberigi la puran hidrogenon per metodo nomata elektrolizo."}, {"text_idx": "#000006", "text": "Dum la lastaj jaroj, oni komencis uzi la energion de sunradioj kaj de vento por disdividi molekulojn kaj produkti puran hidrogenon - la tiel nomatan \u201cverdan hidrogenon\u201d.\nG\u0302i estas tute renovigebla procedo, sed ankorau\u0306 multekosta.\nTamen, grandaj entreprenoj en la mondo nuntempe peze investas je sciencaj esploroj por produkti g\u0302in kaj garantii protekton al la klimato, dum la estontaj jardekoj.\nOni kalkulas, ke en estonta tempo, la kostoj de tiu produktado falos, ec\u0302 al 64 procentoj, dum la proksima jardeko.\nLa jenaj landoj estas pioniroj en tiu movado por pli da verda hidrogeno kiel brulaj\u0302o: Au\u0306stralio, Nederlando, Germanujo, C\u0302inujo, Saud-Arabujo kaj C\u0302ilio."}, {"text_idx": "#000007", "text": "Estas do espero, ke per teknologio (kaj sag\u0302o) oni konservos sanan vivon sur nia planedo."}]